钦定古今图书集成/明伦汇编/官常典/第163卷 > 申
## 钦定古今图书集成/明伦汇编/官常典/第163卷 > 申

周“复泰岳之后于申。”

按《史记齐太公世家》：“太公吕尚者，东海上人。其先祖
尝为四岳，佐禹平水土，甚有功。虞、夏之际封于吕，或
封于申，姓姜氏。夏、商之时，申、吕或封枝庶子孙，或为
庶人。”

〈注〉索隐曰：《地理志》“申在南阳宛县，申伯之国。”

按《路史》，“炎帝戏，戏生器，器生钜及伯陵、祝庸，祝庸为
黄帝司徒，居于江。水生术嚣，兑首方颠，是袭土壤。生
条及句龙，句龙生垂及信，垂生噎鸣，是为伯夷，为虞
心吕，且功于水。封吕生，岁十二，泰岳袭吕，馀列申许。
周初复泰岳，后于申，暨申伯入卿，而楚蚀其壤。宣王
开元舅申”伯于谢。

《平王》遣畿内之民戍申。

按《诗经王风》：“扬之水，不流束薪，彼其之子，不与我戍
申。怀哉怀哉，曷月予旋归哉！扬之水，不流束楚，彼其
之子，不与我戍甫。怀哉怀哉，曷月予旋归哉！扬之水，
不流束蒲，彼其之子，不与我戍许。怀哉怀哉，曷月予
还归哉！”

〈朱注〉平王以申国近楚，数被侵伐，故遣畿内之民戍之，而戍者怨思，作此诗也。

宣王封申伯于谢。

按《诗经小雅》：“芃芃黍苗，阴雨膏之。悠悠南行，召伯劳
之。”我任我辇，我车我牛，我行既集，盖云“归哉。”我徒我
御，我师我旅。“我行既集”，盖云“归处。”“肃肃谢功，召伯营
之。烈烈征师，召伯成之。”原隰既平，泉流既清。召伯有
成，王心则宁。

〈朱注〉宣王封申伯于谢，命召穆公往营城邑，故将徒役南行而行者，作此。

按《大雅》：“嵩高维岳，骏极于天。维岳降神，生甫及申。维
申及甫，维周之翰。四国于蕃，四方于宣。亹亹申伯，王
缵之事。于邑于谢，南国是式。”王命召伯，定申伯之宅，
“登是南邦，世执其功。王命申伯，式是南邦。因是谢人，
以作尔庸。”王命召伯，彻申伯土田。王命傅御，迁其私
人。申伯之功，召伯是营，有俶其城。寝庙既成，既成藐
藐，王锡申伯，“四牡𫏋𫏋，钩膺濯濯。王遣申伯，路车乘
马，我图尔居，莫如南土。锡尔介圭，以作尔宝。往近王
舅，南土是保”，申伯信迈，王饯于郿。申伯还南，谢于诚
归。王命召伯，“彻申伯土疆。以峙其粻，式遄其行，申伯
番番，既入于谢，徒御啴啴。周邦咸喜，戎有良翰。”“不显
申伯，王之元舅，文武是宪，申伯之德”，柔惠且直。揉此
万邦，闻于四国。吉甫作诵，其诗孔硕。其风肆好，以赠
申伯。

〈朱注〉宣王之舅申伯出封于谢，而尹吉甫作《诗》以送之。

庄王九年冬楚伐申。

按《春秋》不书。按《左传》，庄公六年冬，“楚文王伐申。”
景王十六年，“楚子复申。”

按《春秋》不书。按《左传》，“楚之灭蔡也，灵王迁许、胡、沈、
道、房、申于荆焉。”昭公十三年，平王即位，既封陈、蔡而
皆复之。